Eyvind Vesselbo (V), 2010-04-22:
Det her er jo en sag, som der allerede har været en stor debat om, og det er godt, for det viser jo, at demokratiet fungerer, nemlig at man kan have en åben debat om sager, som der skal træffes beslutning om her i Folketinget, og at der bliver en livlig deltagelse og en aktiv deltagelse i de lovforslag, vi arbejder med herinde.
Udgangspunktet i den her sag er, at Danmark jo er en førende vindmøllenation og er førende på vindmølleområdet, og det skal vi fortsat være.
Vi skal give mulighed for, at der kan udvikles ny teknologi, knowhow, sådan at vi kan få yderligere vindmølleproduktion i Danmark, som også kan levere knowhow til udlandet, men at vi også kan eksportere vindmøller til det store udland.
Det er jo så derfor, vi skal have et testcenter, så vi kan udvikle den nye teknologi og den nye viden på det her område.
Det er ligesom det, der er det centrale i den her sag.
Der har nu været foretaget et enormt stort arbejde med at finde ud af, hvor det center så skal ligge.
Områder har været undersøgt, 14 områder i Danmark har været screenet, de er alle sammen blevet vurderet, og loddet er faldet på Østerild, hvor det her center så bør placeres.
Der har været en masse forhold, som man skulle tage hensyn til, og det er derfor, man er nået frem til den her placering.
Bl.a. har det været meget vigtigt, at det blæste; det er jo en forudsætning for, at der kommer gang i vingerne.
Men en anden ting, der også har været central, har været, at man skulle genere så få mennesker som overhovedet muligt med ekspropriationer, og i den her sag drejer det sig om fem ejendomme, der skal eksproprieres.
Naturfredningsforeningen er også kommet med en lang række forslag
Men der må man sige, at ingen af dem jo er så gennemarbejdede som de 14 forslag, som tidligere har været gennemgået.
Så det ser ikke umiddelbart ud, som om der er nogen af dem, der kan bruges i den her sammenhæng.
Men det skal også siges her, at det jo ikke er nogen hemmelighed, at det, der er lagt op til i Østerild, er et kraftigt indgreb i naturen og i et naturområde.
Det vil kunne ses langt væk fra, og det vil være et indgreb, hvor man også skal fælde et stort areal med skov.
Jeg vil godt sige, at jeg synes, det er voldsomt positivt, at der er mennesker i Danmark, som arbejder ihærdigt for at bevare vores natur og vores miljø og er med i foreninger, som arbejder for den her sag.
Jeg synes også, det er fantastisk positivt, at der er nogen, der har engageret sig i den sag i Østerild og er kommet med en lang række input i forhold til deres problemer med det her.
Det er ikke bare faktuelle ting, men det er også følelser.
Jeg synes også, at man som politiker skal lytte til folks følelser i den her sag, nemlig følelser for det område, som bliver berørt her.
Men der er endnu ikke kommet et andet forslag om en anden placering af det her testcenter.
Men vi må nok også sige, at ligegyldigt hvor man ville placere det her center, så ville der være nogen, som ville protestere; det er helt sikkert.
Vi kunne allerede se i går aftes, hvor et andet forslag kom på banen, at der var nogen ude her.
Jeg vil godt rose alle de parter, som nu i de sidste par dage har været med til at forhandle om det her.
Specielt vil jeg gerne sige tak til hr. Jørn Dohrmann for hans positive indspil hele tiden om at finde ny viden, men også til SF, Socialdemokratiet og Radikale for at deltage positivt for at finde en løsning.
Jeg skal ikke gøre mig klog på, hvordan det så kan lade sig gøre, men det er jo selvfølgelig noget, vi må tage med ind i den videre debat om den her sag.
Så vil jeg bare sige, at jeg med baggrund i den lange række af punkter, som jeg er kommet med her, og de positive vibrationer, der har været i forhandlingerne, regner med og håber, at vi i Folketinget i fællesskab kan nå frem til at give vindmølleindustrien rammerne for at kunne starte på et testcenter i Danmark.